Document ID: 32009R0552

KOMISSION ASETUS (EY) N:o 552/2009,
annettu 22 päivänä kesäkuuta 2009,
kemikaalien rekisteröinnistä, arvioinnista, lupamenettelyistä ja rajoituksista annetun Euroopan parlamentin ja neuvoston asetuksen (EY) N:o 1907/2006 (REACH) liitteen XVII muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 131 artiklan,
sekä katsoo seuraavaa:
(1)
Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annetun neuvoston direktiivin 76/769/ETY (2) liitteessä I vahvistetaan tiettyihin vaarallisiin aineisiin ja valmisteisiin liittyviä rajoituksia. Direktiivi 76/769/ETY kumotaan ja korvataan asetuksella (EY) N:o 1907/2006 1 päivästä kesäkuuta 2009. Asetuksen liite XVII korvaa direktiivin 76/769/ETY liitteen I.
(2)
Asetuksen (EY) N:o 1907/2006 67 artiklassa säädetään, että aineiden, seosten tai esineiden valmistus, markkinoille saattaminen tai käyttö ei ole sallittua, elleivät ne ole niille liitteessä XVII mahdollisesti asetettujen rajoitusten edellytysten mukaisia.
(3)
Neuvoston direktiivin 76/769/ETY muuttamisesta kolmannenkymmenennen kerran 12 päivänä joulukuuta 2006 annettu Euroopan parlamentin ja neuvoston direktiivi 2006/122/EY (3) (perfluorioktaanisulfonaatit) sekä neuvoston direktiivin 76/769/ETY muuttamisesta sen liitteen I mukauttamiseksi tekniikan kehitykseen siltä osin kuin on kyse arseeniyhdisteiden markkinoille saattamisen ja käytön rajoituksista 20 päivänä joulukuuta 2006 annettu komission direktiivi 2006/139/EY (4) annettiin juuri ennen kuin asetus (EY) N:o 1907/2006 annettiin joulukuussa 2006, mutta asianomaisia rajoituksia ei ole vielä sisällytetty asetuksen liitteeseen XVII. Liitettä XVII olisi sen vuoksi muutettava sisällyttämällä siihen direktiivejä 2006/122/EY ja 2006/139/EY vastaavat rajoitukset, sillä muutoin asianomaiset rajoitukset kumottaisiin 1 päivästä kesäkuuta 2009.
(4)
Asetuksen (EY) N:o 1907/2006 137 artiklan 3 kohdassa säädetään, että kaikki 1 päivästä kesäkuuta 2007 alkaen tehtävät muutokset direktiivin 76/769/ETY mukaisiin rajoituksiin sisällytetään asetuksen liitteeseen XVII 1 päivästä kesäkuuta 2009 alkaen.
(5)
Euroopan parlamentin ja neuvoston direktiivi 2007/51/EY (5) neuvoston direktiivin 76/769/ETY muuttamisesta siltä osin kuin kyse on tiettyjen elohopeaa sisältävien mittalaitteiden markkinoille saattamista koskevista rajoituksista annettiin 25 päivänä syyskuuta 2007. Euroopan parlamentin ja neuvoston päätös N:o 1348/2008/EY (6) neuvoston direktiivin 76/769/ETY muuttamisesta 2-(2-metoksietoksi)etanolin, 2-(2-butoksietoksi)etanolin, metyleenidifenyylidi-isosyanaatin, sykloheksaanin ja ammoniumnitraatin markkinoille saattamisen ja käytön rajoitusten osalta tehtiin 16 päivänä joulukuuta 2008. Asianomaisia rajoituksia ei ole vielä sisällytetty asetuksen (EY) N:o 1907/2006 liitteeseen XVII. Liitettä XVII olisi muutettava sisällyttämällä siihen direktiivin 2007/51/EY mukaisesti vahvistetut tiettyjä elohopeaa sisältäviä mittalaitteita koskevat rajoitukset sekä päätöksen N:o 1348/2008/EY mukaisesti vahvistetut 2-(2-metoksietoksi)etanolia, 2-(2-butoksietoksi)etanolia, metyleenidifenyylidi-isosyanaattia, sykloheksaania ja ammoniumnitraattia koskevat rajoitukset.
(6)
Lisäksi olisi otettava huomioon aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1272/2008 (7) olevat asiaan liittyvät säännökset.
(7)
Koska asetuksen (EY) N:o 1907/2006 VIII osaston säännöksiä ja etenkin liitettä XVII sovelletaan sellaisenaan 1 päivästä kesäkuuta 2009, rajoitukset olisi muotoiltava selvästi, jotta alan toimijat ja valvontaviranomaiset pystyvät soveltamaan niitä oikein. Rajoitusten muotoilua olisi siksi tarkistettava. Eri nimikkeissä käytetty terminologia olisi yhtenäistettävä, ja siitä pitäisi tehdä johdonmukaisempaa suhteessa asetuksessa (EY) N:o 1907/2006 oleviin määritelmiin.
(8)
Polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annetussa neuvoston direktiivissä 96/59/EY (8) edellytetään, että PCB:tä ja PCT:tä sisältävät laitteet puhdistetaan tai käsitellään mahdollisimman pian, ja vahvistetaan edellytykset kyseisiä aineita sisältävien laitteitten puhdistamiselle. Asetuksen (EY) N:o 1907/2006 liitteessä XVII olevassa PCT:tä koskevassa nimikkeessä ei siksi tulisi olla PCT:tä sisältäviä laitteita koskevaa säännöstä, koska asia on täysin säännelty direktiivillä 96/59/EY.
(9)
Nykyiset 2-naftyyliamiinia, bentsidiiniä, 4-nitrobifenyyliä ja 4-aminobifenyyliä koskevat rajoitukset eivät ole yksiselitteisiä, sillä niistä ei käy selvästi ilmi, koskeeko kielto pelkästään aineiden toimittamista yleiseen kulutukseen vai myös niiden toimittamista ammattikäyttäjille. Rajoituksia olisi selkeytettävä. Koska työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annetussa neuvoston direktiivissä 98/24/EY (9) kielletään kyseisten aineiden tuotanto, valmistus ja käyttö työssä, olisi asetuksen (EY) N:o 1907/2006 liitteessä XVII olevat kyseisiä aineita koskevat rajoitukset saatettava yhdenmukaisiksi suhteessa direktiiviin 98/24/EY.
(10)
Otsonikerrosta heikentävistä aineista 29 päivänä kesäkuuta 2000 annetussa Euroopan parlamentin ja neuvoston asetuksessa (EY) N:o 2037/2000 (10) asetetaan tiukkoja rajoituksia hiilitetrakloridille ja 1,1,1-trikloorietaanille. Asetuksessa (EY) N:o 2037/2000 asetetaan hiilitetrakloridille kielto, johon liittyy poikkeuksia, ja 1,1,1-trikloorietaanille täyskielto. Asetuksen (EY) N:o 1907/2006 liitteessä XVIII olevat hiilitetrakloridia ja 1,1,1-trikloorietaania koskevat rajoitukset ovat näin ollen tarpeettomia, ja ne olisi poistettava.
(11)
Koska paristoissa olevaa elohopeaa säännellään paristoista ja akuista sekä käytetyistä paristoista ja akuista 6 päivänä syyskuuta 2006 annetulla Euroopan parlamentin ja neuvoston direktiivillä 2006/66/EY, (11) nykyisin asetuksen (EY) N:o 1907/2006 liitteessä XVII olevat paristoissa olevaa elohopeaa koskevat säännökset ovat tarpeettomia ja ne olisi poistettava.
(12)
Asetuksen (EY) N:o 1907/2006 2 artiklan 2 kohdan mukaan jäte ei ole kyseisen asetuksen 3 artiklassa tarkoitettu aine, seos tai esine. Koska kyseisen asetuksen rajoituksia ei siis sovelleta jätteeseen, liitteessä XVII olevat, jätteitten poislukemista koskevat säännökset ovat tarpeettomia ja ne olisi poistettava.
(13)
Eräitä asetuksen (EY) N:o 1907/2006 liitteessä XVII olevia rajoituksia olisi muutettava niin, että otetaan huomioon kyseisen asetuksen 3 artiklassa vahvistetut ”käytön” ja ”markkinoille saattamisen” määritelmät.
(14)
Direktiivin 76/769/ETY liitteessä I olevassa asbestikuituja koskevassa nimikkeessä oli krysotiilia sisältäviin kalvoihin liittyvä poikkeus. Olisi täsmennettävä, että kyseistä poikkeusta tarkastellaan uudelleen sen jälkeen, kun poikkeusta soveltavilta jäsenvaltioilta on saatu niiltä vaaditut raportit. Asetuksessa (EY) N:o 1907/2006 olevan ”markkinoille saattamisen” määritelmän perusteella jäsenvaltioiden pitäisi lisäksi voida sallia eräiden asbestikuituja sisältävien, ennen 1 päivää tammikuuta 2005 asennettujen tai käytössä olleiden esineiden saattaminen markkinoille erityisin ehdoin, joilla varmistetaan ihmisten terveyden korkeatasoinen suojelu.
(15)
Olisi täsmennettävä, että kun on kyse aineista, jotka on sisällytetty asetuksen (EY) N:o 1907/2006 liitteeseen XVII direktiivin 76/769/ETY mukaisesti vahvistettujen rajoitusten perusteella (nimikkeet 1-58), rajoituksia ei sovelleta vietäväksi tarkoitetun aineen varastointiin, säilytykseen, käsittelyyn, täyttämiseen pakkauksiin tai siirtämiseen pakkauksesta toiseen, ellei aineen valmistusta ole kielletty.
(16)
Toisin kuin direktiivissä 76/769/ETY, asetuksessa (EY) N:o 1907/2006 määritellään termi ”esine”. Jotta säännöksissä katettaisiin samat tuotteet kuin kadmiumia koskevassa alkuperäisessä rajoituksessa, joihinkin säännöksiin olisi lisättävä termi ”seokset”.
(17)
Olisi täsmennettävä, ettei asetuksen (EY) N:o 1907/2006 liitteeseen XVII sisällytettyjä, tiettyjen elohopeaa sisältävien mittalaitteiden markkinoille saattamista koskevia rajoituksia sovelleta laitteisiin, jotka olivat käytössä yhteisössä jo silloin, kun rajoitus tuli voimaan.
(18)
Asetuksen (EY) N:o 1907/2006 liitteessä XVII olevissa difenyylieetteriä (pentabromidijohdannaiset) ja difenyylieetteriä (oktabromidijohdannaiset) koskevissa nimikkeissä olisi säädettävä, ettei rajoituksia sovelleta sellaisiin esineisiin, jotka olivat käytössä jo rajoituksen soveltamisen aloituspäivänä, koska kyseiset aineet oli sisällytetty esineisiin, joilla on pitkä käyttöaika ja joita myydään käytettyjen tavaroiden markkinoilla, kuten lentokoneisiin ja ajoneuvoihin. Koska aineiden käyttöä sähkö- ja elektroniikkalaitteissa säännellään tiettyjen vaarallisten aineiden käytön rajoittamisesta sähkö- ja elektroniikkalaitteissa 27 päivänä tammikuuta 2003 annetulla Euroopan parlamentin ja neuvoston direktiivillä 2002/95/EY, (12) asianomaisia rajoituksia ei pitäisi soveltaa kyseisiin laitteisiin.
(19)
Nonyylifenolia ja nonyylifenolietoksylaattia koskevissa rajoituksissa olisi täsmennettävä, etteivät rajoitukset vaikuta voimassa oleviin kansallisiin hyväksymispäätöksiin, jotka koskevat nonyylifenolietoksylaattia apuaineena sisältäviä torjunta-aineita tai biosidisia tuotteita, kuten tiettyjen vaarallisten aineiden ja valmisteiden (nonyylifenoli, nonyylifenolietoksylaatti ja sementti) markkinoille saattamisen ja käytön rajoituksista annetun neuvoston direktiivin 76/769/ETY muuttamisesta kahdennenkymmenennenkuudennen kerran 18 päivänä kesäkuuta 2003 annetun Euroopan parlamentin ja neuvoston direktiivin 2003/53/EY (13) 1 artiklan 2 kohdassa säädetään.
(20)
Olisi täsmennettävä, ettei asetuksen (EY) N:o 1907/2006 liitteeseen XVII sisällytettyä, perfluorioktaanisulfonaatteja koskevaa rajoitusta sovelleta tuotteisiin, jotka olivat käytössä yhteisössä jo silloin, kun rajoitus tuli voimaan.
(21)
Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 1907/2006 liite XVII tämän asetuksen liitteen mukaisesti.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä kesäkuuta 2009.

Labels: 12
3
1
20